REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/391-21

25. novembar 2021. godine

B e o g r a d

Z A P I S N I K

15. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 25. NOVEMBRA 2021. GODINE

Sednica je počela u 14.00 časova.

 Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Zoran Bojanić, Dejan Kesar, Milosav Milojević, Ivana Nikolić, Adrijana Pupovac, Samir Tandir, Bojan Torbica i Slavenko Unković.

Sednici Odbora su prisustvovali zamenici članova Odbora: Nevenka Kostadinova (zamenik Nataše Jovanović) i Snežana Petrović (zamenik Krsta Janjuševića).

 Sednici nisu prisustvovali članovi Odbora: Arđend Bajrami, Nikola Vojinović, Nikola Kožović, Goran Pekarski i Milan Urošević, i niti njihovi zamenici.

Sednici su prisustvovali iz Regulatorne agencije za elektronske komunikacije i poštanske usluge: Petar Stijović, zamenik predsednika UO, Slobodan Ristić, član UO, Dragan Pejović, direktor, Dragoljub Stefanović, tehnički direktor, Zorana Vujović, direktorka Sektora za pravne poslove i Ljiljana Jakovljević, direktorka Sektora za analizu tržišta i ekonomske poslove.

Odbor je, jednoglasno (11 glasova „za“) u skladu sa predlogom predsednika Odbora usvojio sledeći

D n e v n i r e d :

1. Razmatranje Izveštaja o radu Regulatorne agencije za elektronske komunikacije i poštanske usluge za 2020. godinu (broj 02-1214/21 od 30. 06. 2021. godine).

 Pre prelaska na rad prema utvrđenom Dnevnom redu Odbor je, jednoglasno (11 glasova „za“), usvojio Zapisnik 14. sednice Odbora održane 8. septembra 2021. godine.

Prva tačka dnevnog reda - **Razmatranje Izveštaja o radu Regulatorne agencije za elektronske komunikacije i poštanske usluge za 2020. godinu**

 U uvodnom izlaganju Dragan Pejović, direktor Regulatorne agencije za elektronske komunikacije i poštanske usluge **(**RATEL), istakao je da su aktivnosti Agencije tokom 2020. godine bile usmerene na očuvanje konkurentnog tržišta, poboljšanje uslova za rad operatora na tržištu telekomunikacija i poštanskih usluga, poboljšanje kvaliteta pruženih usluga, obezbeđivanje većeg stepena zaštite krajnjih korisnika usluga, kao i na povećanje informacione bezbednosti u Republici Srbiji.

 U toku 2020. godine izdato je 16 948 pojedinačnih dozvola za korišćenje radio-frekvencija, oduzeto je 3 761 pojedinačnih dozvola za korišćenje radio-frekvencija, izdato je 324 potvrde o usaglašenosti radio opreme, i doneto je 60 rešenja o dodeli, produženju ili oduzimanju numeracija. Izdato je 17 odobrenja za obavljanje ostalih poštanskih usluga, takođe, uneto je 9 413 kontrolno mernih zapisa u bazu podataka. U registar operatora koji obavljaju delatnost elektronskih komunikacija uneta je 231 izmena, upisan je 91 novi operator, a iz registra je izbrisano 140 operatora. U evidenciju CERT ova upisana su dva nova CERTA. Tokom 2020. godine formiran je 1 091 novi predmet koji se odnosio na žalbe korisnika i pretplatnika, a u njihovu korist rešeno je 430 predmeta.

 U delu poslova koji se odnose na koordinaciju korišćenja radio-frekvencijskog spektra sa administracijama susednih zemalja odgovoreno je na 15 zahteva za koordinaciju i tom priliko je usaglašeno 180 relejnih veza i poslata su dva koordinaciona zahteva, koji su se odnosili na 206 relejnih veza. Tokom 2020. godine bilo je 17 koordinacija sa susednim zemljama, tom prilikom se razmatralo 395 relejnih veza.

 Na osnovu zahteva gradskih i opštinskih uprava-odeljenja za prostorno planiranje, urbanizam i građevinarstvo, a za potrebe izrade prostornih planova i planova detaljne regulacije, pripremljeno je ukupno 40 odgovora u kojima su definisani uslovi koji se odnose na zaštitu postojećih elektronskih komunikacionih mreža i pripadajućih sredstava. U okviru poslova unapređenja infrastrukture sistema za monitoring do kraja 2020. godine pušteno je u rad još pet lokacija daljinski upravljanih kontrolno-mernih stanica. RATEL je na kraju godine raspolagao sa 16 daljinski upravljanih kontrolno-mernih stanica i dva kontrolno merna centra, Beograd i Niš.

 Nastavljene su i aktivnosti na proširenju mreže senzora, pre kojih se obavlja kontinuirano praćenje nivoa ukupnog električnog polja koje potiče od elektronskih komunikacija. Na kraju 2020. godine u 11 gradova postoji 73 senzora, a samo tokom 2020. godine postavljeno je 47 novih senzora. Takođe, izvršena su merenja i analiza parametara kvaliteta usluga koje mobilni operatori u Republici Srbiji pružaju krajnjim korisnicima. Mereni su parametri performansi mobilnih mreža za govornu uslugu i uslugu prenosa podataka, a rezultati merenja su javno dostupni.

 Merenja su obuhvatila 50 gradova i 10 000 km puteva u Republici Srbiji. Tokom kampanje obavljeno je preko 7 000 poziva i 7 000 sesija za svaku od usluga prenosa podataka u svim mobilnoj mrežama, na svim raspoloživim tehnologijama (2G, 3G, 4G). Od početka godine izvršena je provera 54 rada operatora.

 RATEL je u 2020. godini nastavio da doprinosi radu međunarodne zajednice u cilju unapređenja rezultata u oblasti prevencije i zaštite bezbednosnih rizika u IKT sistemima. Nacionalnom CERT u Republike Srbije, koji je u sastavu RATEL a, tokom 2020. godine sa teritorije Republike Srbije i međunarodnih CERT ova prijavljena su ukupno 276 incidenta. U cilju dalje međunarodne saradnje organizovano je plenarno zasedanje BEREC a u Beogradu kojem je prisustvovalo više od 100 predstavnika iz preko 30 evropskih zemalja. RATEL je nastavio sa intenzivnim praćenjem rada međunarodnih organizacija iz oblasti poštanskih usluga, a pre svega Grupe evropskih regulatora za poštanske usluge (European Regulators Group for Postal Services - ERGP)

 Ukupan prihod ostvaren na tržištu elektronskih komunikacija tokom 2020. godine je bio oko 212,3 milijardi dinara za 2,7 % više nego u 2019. godini. U bruto domaćem proizvodu Srbije prihodi od elektronskih komunikacija su u 2020. godini imali udeo od 3,9 %. Najveći prihod su ostvarile usluge mobilnih mreža, zatim fiksni i širokopojasni pristup internetu, distribucija medijskih sadržaja i fiksne mreže. Ukupne investicije u sektoru elektronskih komunikacija su iznosile 48,3 milijarde dinara. Najviše je investirano u strukturu za distribuciju medijskih sadržaja, potom u investicije u mobilnu telefoniju. U sektoru poštanskih usluga tokom 2020. godine na tržištu je poslovalo 51 poštanskih operatora koji su ostvarili 308 miliona poštanskih usluga. U toku 2020. godine uručeno je u proseku 124 poštanskih pošiljaka po domaćinstvu. Poštanska delatnost je ostvarila prihod u 2020. godini od oko 23,4 milijarde dinara što čini 0,43 % bruto domaćeg proizvoda. Univerzalna poštanska usluga u ukupnom obimu od 308 miliona učestvuje sa 85%. Ukupan obim ostalih poštanskih usluga je 15%. Najveći rast beleže prihodi od ekspres usluga.

Na kraju izlaganja, direktor RATEL a je naveo da je Agencija u 2020. godini ostvarila ukupan prihod u iznosu od 2 240 000 000 dinara dok su rashodi bili 815 miliona dinara. Dobit u 2020. godini iznosi 1 424 000 000 dinara u budžet Republike Srbije je uplaćeno 1 417 000 000 dinara, a 7 000 000 dinara u budžet AP Vojvodine.

 U diskusiji koja je usledila Katarina Rakić, predsednik Odbora, je istakla da je Regulatorna agencija za elektronske komunikacije i poštanske usluge ostvarila u 2020. godini veliki prihod, koji je uplatila u budžet Republike Srbije.

Odbor je, jednoglasno (11 glasova „za“), odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatorne agencije za elektronske komunikacije i poštanske usluge za 2020. godinu.

 Za izvestioca Odbora i predstavnika predlagača Predloga zaključka na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 14.20 časova.

SEKRETAR ODBORA PREDSEDNIK ODBORA

 Biljana Ilić Katarina Rakić